Id-Deċiżjoni tal-Kummissjoni
tas-16 ta’ Diċembru 1997
li temenda d-Deċiżjoni 97/467/KE dwar it-tħejjija ta’ listi provviżorji ta’ l-istabbilimenti ta’ pajjiżi terzi li minnhom l-Isati Membri jawtorizzaw l-importazzjoni tal-laħam tal-fenek u l-laħam tas-selvaġġina mrobbija fl-irziezet
(Test b’rilevanza għall-Ftehim ŻEE)
(97/871/KE)
Il-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabilixxi l-Komunità Ewropea,
Wara li kkunsidrat id-Deċiżjoni tal-Kunsill 95/408/KE tat-22 ta’ Ġunju 1995 dwar il-kondizzjonijiet għat-tħejjija, għall-perjodu temporanju, ta’ listi provviżorji ta’ l-istabbilimenti ta’ pajjiżi terzi li minnhom l-Istati Membri huma awtorizzati li jimportaw ċerti prodotti li joriġinaw mill-annimali, prodotti mis-sajd jew molluski bivalvoli ħajjin [1], kif emendata bid-Deċiżjoni tal-Kunsill 97/34/KE [2], u b’mod partikolari l-Artikolu 2(1) tagħha,
Billi listi provviżorji ta’ stabilimenti li jipproduċu l-laħam tal-fenek u laħam tas-selvaġġina mrobbija fl-irziezet tħejjew bid-Deċiżjoni tal-Kummissjoni 97/467/KE [3] kif l-aħħar emendata bid-Deċiżjoni tal-Kummissjoni 97/869/KE [4];
Billi r-Repubblika tal-Poplu taċ-Ċina bagħtet lista ta’ stabbilimenti li jipproduċu laħam tal-fenek u l-laħam tas-selvaġġina mrobbija fl-irziezet u li għalihom l-awtoritajiet responsabbli jiċċertifikaw li dawn l-istabbilimenti huma skond ir-regoli tal-Komunità;
Billi missjoni veterinarja tal-Komunità wriet li l-istruttura u l-organizzazzjoni ta’ l-awtorità kompetenti responsabbli għal-approvazzjoni ta’ l-istabbilimenti huma suffiċjenti u li s-setgħat disponibbli għal dik l-awtorità kompetenti jiggarantixxu l-implimentazzjoni tar-regoli tal-Komunità; billi dawn l-ispezzjonijiet inkludew ukoll spezzjonijiet fuq il-post fl-istabbilmenti li jidhru fil-lista li juru li l-livelli ta’ l-iġjene huma suffiċjenti;
Billi lista provviżorja ta’ l-istabbilimenti li jipproduċu laħam tal-fenek tista għalhekk titħejja għar-Repubblika tal-Poplu taċ-Ċina;
Billi l-miżuri li għalihom tipprovdi din id-Deċiżjoni huma skond l-opinjoni tal-Kumitat Veterinarju Permanenti,
ADOTTAT DIN ID-DEĊIŻJONI:
Artikolu 1
L-Anness li jinsab ma’ din id-Deċiżjoni huwa miżjud ma’ l-Anness tad-Deċiżjoni 97/467/KE.
Artikolu 2
Din id-Deċiżjoni għandha tapplika mill-1 ta’ Jannar 1998.
Artikolu 3
Din id-Deċiżjoni hija indirizzata lill-Istati Membri.
Magħmula fi Brussel, fis-16 ta’ Diċembru 1997.